CELEX: 32021D0615(01)
Language: hu
Date: 2021-06-04 00:00:00
Title: A Bizottság határozata (2021. június 4.) a Natura 2000 logó licenciába adásáról 2021/C 229/03

2021.6.15.   
               
               
                  HU
               
               
                  Az Európai Unió Hivatalos Lapja
               
               
                  C 229/6
               
            
         A BIZOTTSÁG HATÁROZATA
         (2021. június 4.)
         a Natura 2000 logó licenciába adásáról
         (2021/C 229/03)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelvre (1) és különösen annak 17. cikke (3) bekezdésére,
         tekintettel a 2001. szeptember 19-i bizottsági határozatra (PV1536), amely a főigazgatókat és részlegvezetőket felhatalmazza, hogy döntsenek a felelősségi körükbe tartozó tevékenységekből vagy programokból eredő szellemi tulajdonjogok védelme iránti kérelmek benyújtásának szükségességéről, az ehhez kapcsolódó engedélyek megadásáról, a jogok megszerzéséről, átadásáról, a jogokról való lemondásról vagy azok feladásáról, valamint felhatalmazza a főigazgatókat mindezek igazgatási végrehajtására,
         mivel:
         
                     (1)
                  
                  
                     Amint azt a Szerződés 191. cikke kimondja, az Unió környezetpolitikájának hozzá kell járulnia a környezet minőségének megőrzésére, védelmére és javítására irányuló célkitűzés megvalósításához, beleértve a természetes élőhelyek, valamint a vadon élő állatok és növények megőrzését.
                  
               
                     (2)
                  
                  
                     A 92/43/EGK irányelv célja, hogy uniós szintű intézkedések révén előmozdítsa a biológiai sokféleség fenntartását a veszélyeztetett élőhelyek és fajok védelme és helyreállítása érdekében. A 2009/147/EK európai parlamenti és tanácsi irányelv (2) célja a vadon élő madarak és élőhelyek széles körű védelmének biztosítása.
                  
               
                     (3)
                  
                  
                     A 92/43/EGK és a 2009/147/EK irányelv képezi a kijelölt természetvédelmi területek Natura 2000 elnevezésű ökológiai hálózatának alapját.
                  
               
                     (4)
                  
                  
                     Ezen ökológiai hálózat népszerűsítése érdekében az Élőhelyvédelmi Bizottság 1996. január 15-én kidolgozta és jóváhagyta a Natura 2000 logót. A Natura 2000 logó szerzői jogainak tulajdonosa az Európai Unió.
                  
               
                     (5)
                  
                  
                     A Natura 2000 logót a Bizottság és a tagállamok használják a Natura 2000 területek azonosítására és a hálózat ismertségének növelésére.
                  
               
                     (6)
                  
                  
                     Helyénvaló népszerűsíteni a Natura 2000 logó használatát a hálózat által a helyi gazdaság szempontjából nyújtott előnyök ismertetése, valamint a területek kezelői, a földtulajdonosok és -használók és a helyi vállalkozások között közötti új partnerségek kiépítése céljából, javítva egyúttal a Natura 2000 hálózat megítélését és támogatottságát. Ezért helyénvaló díjmentes licencet biztosítani a Natura 2000 logó használatára.
                  
               
                     (7)
                  
                  
                     Ugyanakkor annak biztosítása érdekében, hogy a Natura 2000 logó használata hatékonyan hozzájáruljon a Natura 2000 területek természetvédelmi célkitűzéseinek megvalósításához, továbbá a visszaélések megakadályozása érdekében meg kell határozni a Natura 2000 logó használatára vonatkozó feltételeket.
                  
               A KÖVETKEZŐKÉPPEN HATÁROZOTT:
         
            Egyetlen cikk
            Tagállami kérésre a Bizottság a mellékletben foglalt licenciaszerződéssel összhangban licencet adhat a Natura 2000 logó használatára.
         
         
            Kelt Brüsszelben, 2021. június 4-én.
            
               
                  a Bizottság részéről
               
               Florika FINK-HOOIJER
               
                  környezetvédelmi főigazgató
               
            
         
         
            (1)  HL L 206., 1992.7.22., 7. o.
         
         
            (2)  Az Európai Parlament és a Tanács 2009/147/EK irányelve (2009. november 30.) a vadon élő madarak védelméről (HL L 20., 2010.1.26., 7. o.).
      
      
         
            MELLÉKLET
            a Natura 2000 logó licenciába adásáról szóló bizottsági határozathoz
            
               
                  LICENCIASZERZŐDÉS
                  
                     
                  amely létrejött egyrészről:
                  
                     az Európai Unió, képviseli: az e Szerződés alkalmazásában Florika FINK-HOOIJER környezetvédelmi főigazgató által képviselt Európai Bizottság, székhelye: 200, Rue de la Loi, 1000 Brüsszel, Belgium (a továbbiakban: Licenciaadó),
                  másrészről:
                  
                     [XXXXXXX] (a továbbiakban: Hasznosításba vevő),
                  a Licenciaadó és a Hasznosításba vevő a továbbiakban külön-külön: „Fél”, együttesen: „Felek”
                  között az alábbi alkotás (a továbbiakban: Licenciába adott anyag) tekintetében:
                  Natura 2000 logó, a mellékletben szereplő illusztrációnak megfelelően,
                  mivel:
                  Az Európai Unió (a továbbiakban: EU) a környezet minőségének megőrzését, védelmét és javítását – beleértve a természetes élőhelyek, valamint a vadon élő állatok és növények megőrzését – az EU általános érdekében álló, alapvetően fontos célkitűzésnek tekinti, amint azt az Európai Unió működéséről szóló szerződés 191. cikke is kimondja.
                  Az EU elfogadta a természetes élőhelyek, valamint a vadon élő állatok és növények védelméről szóló 92/43/EGK irányelvet (1) (a továbbiakban: élőhelyvédelmi irányelv), amelynek célja, hogy a veszélyeztetett élőhelyek és fajok védelme és helyreállítása érdekében uniós szintű intézkedések révén mozdítsa elő a biológiai sokféleség fenntartását.
                  Az EU elfogadta a vadon élő madarak védelméről szóló 2009/147/EK irányelvet (2) (a továbbiakban: madárvédelmi irányelv), amelynek célja a vadon élő madarak és élőhelyeik széles körű védelmének biztosítása.
                  Az élőhelyvédelmi és a madárvédelmi irányelv képezi a kijelölt természetvédelmi területek Natura 2000 elnevezésű ökológiai hálózatának alapját.
                  Ezen ökológiai hálózat népszerűsítése érdekében az élőhelyvédelmi irányelv 17. cikkének (3) bekezdésével összhangban megalkották a Natura 2000 logót. A logót a melléklet tartalmazza.
                  Az Európai Bizottság és a tagállamok ezzel a logóval azonosítják a Natura 2000 területeket.
                  Az Európai Bizottság és az élőhelyvédelmi irányelv 20. cikke alapján létrehozott Élőhelyvédelmi Bizottságban képviselt tagállamok úgy határoztak, hogy a Natura 2000 logót használják a Natura 2000 által a helyi gazdaság szempontjából biztosított előnyökről való kommunikáció során. A logó ilyen jellegű használata elősegíti továbbá a területek kezelői, a földtulajdonosok, a földhasználók és a helyi vállalkozások közötti új partnerségek kialakítását, és egyúttal javítja a Natura 2000 hálózat megítélését és támogatottságát.
                  Az EU kijelenti, hogy a Natura 2000 logóval kapcsolatos szellemitulajdon-jogok – köztük a szerzői jog és a formatervezésiminta-oltalom – korlátlan jogosultja, és kész engedélyezni a tagállamok számára annak az e Szerződésben meghatározott feltételek mellett történő használatát.
                  A Felek a következőkben állapodtak meg:
                  I.   A LICENC MEGADÁSA
                  
                  
                           
                              1.
                           
                           
                              Az e Szerződésben rögzített feltételekre is figyelemmel a Licenciaadó nem kizárólagos, jogdíjmentes, harmadik személyeknek továbbengedélyezhető, feltételes jogot biztosít a Hasznosításba vevő számára a Licenciába adott anyagnak a Natura 2000 hálózattal összefüggésben a II. pontban meghatározott célokból történő felhasználására, nyomtatására, közzétételére, sokszorosítására, megjelenítésére és saját anyagaiba történő beépítésére. A Hasznosításba vevő a Licenciaadót megillető szerzői jogok sérelme nélkül bármilyen – többek között nyomtatott, digitális és elektronikus – formában hozzáférhetővé teheti a Licenciába adott anyagot.
                           
                        
                           
                              2.
                           
                           
                              A Szerződés területi hatálya a Hasznosításba vevő területére korlátozódik.
                           
                        E Szerződés mindkét Fél általi aláírásakor lép hatályba, és határozatlan időre szól.
                  II.   A LICENC FELTÉTELEI
                  
                  
                           
                              1.
                           
                           
                              A Hasznosításba vevő a Licenciába adott anyagot az élőhelyvédelmi és a madárvédelmi irányelv végrehajtására, és különösen a következő célokra használja fel:
                              
                                          i.
                                       
                                       
                                          azon területek azonosítása, amelyeket az élőhelyvédelmi irányelv értelmében „különleges természetmegőrzési területként” jelöltek ki vagy felvettek a „közösségi jelentőségű természeti területek” jegyzékébe, vagy a madárvédelmi irányelv értelmében „különleges madárvédelmi területnek” minősítették, és amelyek ezáltal a Natura 2000 hálózat részévé váltak; vagy
                                       
                                    
                                          ii.
                                       
                                       
                                          a Natura 2000 hálózat létrehozásához, kezeléséhez vagy népszerűsítéséhez közvetlenül hozzájáruló intézkedések és fellépések azonosítása.
                                       
                                    
                        
                           
                              2.
                           
                           
                              A Hasznosításba vevő emellett olyan árukkal és szolgáltatásokkal kapcsolatban is felhasználhatja a Licenciába adott anyagot, amelyek:
                              
                                          i.
                                       
                                       
                                          hozzájárulnak meghatározott Natura 2000 területek természetvédelmi célkitűzéseinek megvalósításához, feltéve, hogy e célkitűzéseket az élőhelyvédelmi és a madárvédelmi irányelvvel összhangban határozták meg; vagy
                                       
                                    
                                          ii.
                                       
                                       
                                          teljes egészében vagy jelentős mértékben meghatározott Natura 2000 területekről származnak, illetve ilyen területeken nyújtják őket, és teljes mértékben összeegyeztethetők azok természetvédelmi célkitűzéseivel, feltéve, hogy ez utóbbiakat az élőhelyvédelmi és a madárvédelmi irányelvvel összhangban határozták meg.
                                       
                                    
                        
                           
                              3.
                           
                           
                              A Hasznosításba vevő nem használhatja fel a Licenciába adott anyagot olyan módon, amely hátrányos következményekkel járna az uniós jogszabályok és szakpolitikák céljára vagy az uniós intézmények hírnevére nézve.
                           
                        
                           
                              4.
                           
                           
                              A Hasznosításba vevő nem jegyezteti be teljes egészében vagy részben védjegyként a Licenciába adott anyagot, és nem építi be saját védjegyeibe, egyetlen ország területén sem.
                           
                        
                           
                              5.
                           
                           
                              A Hasznosításba vevő viseli a Hasznosításba vevő e Szerződés szerinti jogainak érvényesítésével kapcsolatos összes költséget.
                           
                        III.   A TOVÁBBENGEDÉLYEZÉS FELTÉTELEI
                  
                  
                           
                              1.
                           
                           
                              A Hasznosításba vevő a II. pontban említettekkel azonos feltételek mellett továbbengedélyezheti a Licenciába adott anyagnak a saját területén való felhasználására vonatkozó jogot.
                           
                        
                           
                              2.
                           
                           
                              A Hasznosításba vevő nem engedélyezi harmadik felek számára, hogy teljes egészében vagy részben védjegyként jegyeztessék be a Licenciába adott anyagot vagy saját védjegyeikbe beépítsék azt, egyetlen ország területén sem.
                           
                        
                           
                              3.
                           
                           
                              A Hasznosításba vevő nem engedélyezi harmadik felek számára, hogy a Licenciába adott anyagot olyan módon használják fel, amely hátrányos következményekkel járna az uniós jogszabályok, szakpolitikák céljára vagy az uniós intézmények hírnevére nézve.
                           
                        IV.   SZERZŐI JOG
                  
                  
                           
                              1.
                           
                           
                              A Licenciába adott anyag szerzői joga az Európai Uniót illeti meg.
                           
                        
                           
                              2.
                           
                           
                              E Szerződés feltétele, hogy a Hasznosításba vevő (és bármely alengedélyes) az alábbiak szerint, jól látható módon hivatkozzon a Licenciaadónak a Licenciába adott anyaghoz fűződő szerzői jog feletti tulajdonjogára:
                              © Európai Unió
                           
                        
                           
                              3.
                           
                           
                              Az e Szerződésben meghatározott jogok a szerzői jog teljes érvényességi idejére szólnak. E Szerződés nem terjed ki az Európai Unió emblémájára és/vagy bármely egyéb védjegyére, kereskedelmi nevére, logójára vagy grafikai jelölésére. E Szerződés az említetteken felül nem biztosít jogokat a Hasznosításba vevő számára.
                           
                        V.   A LICENC MEGSZŰNÉSE
                  
                  
                           
                              1.
                           
                           
                              A Felek kötelezettséget vállalnak arra, hogy amennyiben a Hasznosításba vevő megsérti e Szerződés rendelkezéseit, a Licenciaadó által tett írásbeli felszólítást követő 20 (húsz) munkanapon belül megvitatják a kérdést. Amennyiben észszerű időn belül nem születik megoldás, a Licenciaadó írásbeli értesítés útján felmondhatja ezt a Szerződést.
                           
                        VI.   HARMADIK FELEK ÁLTALI JOGSÉRTÉS ÉS JOGÉRVÉNYESÍTÉSI ELJÁRÁSOK
                  
                  
                           
                              1.
                           
                           
                              Ha a Hasznosításba vevő tudomást szerez a Licenciába adott anyag bármely harmadik fél általi olyan felhasználásáról, amely hátrányos következményekkel járna az uniós jogszabályok, szakpolitikák céljára vagy az uniós intézmények jó hírnevére nézve, a Hasznosításba vevő haladéktalanul írásban értesíti a Licenciaadót e felhasználásról.
                           
                        
                           
                              2.
                           
                           
                              Az Európai Bizottságnak jogában áll a Hasznosításba vevővel szoros együttműködésben megfelelően fellépni az ilyen felhasználás ellen.
                           
                        
                           
                              3.
                           
                           
                              A Hasznosításba vevő jogosult és köteles – kizárólag saját költségén és saját nevében – fellépni a Licenciaadó Licenciába adott anyaggal kapcsolatos szellemitulajdon-jogainak bármilyen állítólagos megsértésével szemben, így többek között jogosult a szerzői jogok megsértése miatti keresetindításra.
                           
                        VII.   ADMINISZTRATÍV RENDELKEZÉS
                  
                  
                           
                              1.
                           
                           
                              A Felek között e Szerződés végrehajtására vonatkozóan folytatott minden kommunikációt, minden értesítést és minden releváns levelezést írásba kell foglalni és a következőknek kell címezni:
                              Az Európai Unió nevében eljáró Európai Bizottság részéről a Szerződés végrehajtásáért felelős személy:
                              [XXXXXXXXXX]
                              A Hasznosításba vevő részéről a Szerződés végrehajtásáért felelős személy:
                              [XXXXXXXXXXXXXXX]
                           
                        VIII.   VITARENDEZÉS
                  
                  
                           
                              1.
                           
                           
                              A Felek között e Szerződéssel kapcsolatban felmerülő bármilyen jogvita esetén elsőként a Felek VII. pontban meghatározott képviselőinek kell megkísérelniük a vitarendezést, és a jogvita fennállásáról a jogvitát kezdeményező Félnek értesítést kell küldenie a másik Fél részére.
                           
                        IX.   A SZERZŐDÉS TELJESSÉGE
                  
                  
                           
                              1.
                           
                           
                              E Szerződés feltételei képezik a Felek közötti, e Szerződés tárgyára vonatkozó teljes megállapodást.
                           
                        
                           
                              2.
                           
                           
                              A Szerződés bármely módosításáról a Felek írásban állapodnak meg, és a módosításokat hivatalos kiegészítésként kell e Szerződéshez fűzni.
                           
                        
                           
                              3.
                           
                           
                              A Felek megállapodnak továbbá abban, hogy egyik Fél sem hivatkozhat a Szerződés aláírását megelőzően akár szóban, akár írásban tett kijelentésekre, megállapodásokra, nyilatkozatokra vagy kötelezettségvállalásokra, hacsak azokat nem foglalták bele kifejezetten a Szerződésbe.
                           
                        X.   ALKALMAZANDÓ JOG
                  
                  
                           
                              1.
                           
                           
                              E Szerződésre az európai uniós jog az irányadó, szükség esetén a belga nemzeti anyagi joggal kiegészítve. A Felek közötti bármely olyan jogvitát, amely peren kívüli megegyezéssel nem rendezhető, az Európai Unió Bírósága elé kell terjeszteni.
                           
                        
                     Kelt két példányban Brüsszelben, …-án/-én.
                     
                        Az Európai Unió részéről az Európai Bizottság nevében:
                        A Hasznosításba vevő részéről:
                     
                  
               
            
            
               
                  Melléklet
                  LICENCIÁBA ADOTT ANYAG: NATURA 2000 LOGÓ
                  
                     
                  © Európai Unió
                  
                     
                  © Európai Unió
               
            
            
               (1)  HL L 206., 1992.7.22., 7. o.
            
            
               (2)  HL L 20., 2010.1.26., 7. o.